SKRIFTLIG FORESPØRGSEL E-0710/00

af Hiltrud Breyer (Verts/ALE) til Kommissionen

(17. marts 2000)

Om: Gennemførelse af strømdirektiv

1. Er omlægningen inden for strømsektoren, især hvad angår adskillelsen af transmissions- og fordelingsnettene fra produktion og salg af strøm, sket i tilstrækkeligt omfang til at sikre fair og ligeberettiget konkurrence i strømsektoren?

2. Er der taget hensyn til, at transaktionsomkostningerne i de små udbyderes interesse bør holdes så lave som muligt?

3. Hvorledes kontrolleres størrelsen af transmissionsgebyrerne i forbindelse med den regnskabsmæssige adskillelse?

4. a) Findes der allerede en sammenligning mellem EU-medlemsstaterne, f.eks. af hvad en kilowatt-time transporteret over 150 km koster?

b) I benægtende fald hvorfor ikke? Hvordan er det ellers muligt at kontrollere, at konkurrencen er fair, når der ikke er foreligger sammenlignelige data?

5. Er der nogen begrundelse for forskellene i transmissionsgebyr?

6. Hvordan sikres gennemførelsen af strømdirektivet, hvis der ikke føres nogen kontrol i forbindelse hermed?

Svar afgivet på Kommissionens vegne af Loyola de Palacio

(3. maj 2000)

1. Den regnskabsmæssige adskillelse inden for el-industrien er afgørende for at sikre fair konkurrence, som det ærede medlem med rette påpeger. I henhold til Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet(1) skal medlemsstaterne foretage en adskillelse mellem transmissionssystemoperatørens aktiviteter i såvel regnskaber som administrationsmæssigt. Medlemsstaterne har ikke pligt til ved lov at adskille transmissionssystemoperationer eller at kræve særskilt ejerskab af de naturlige monopolaktiviteter fra produktion og levering. Distributionsaktiviteterne er underkastet en forpligtelse vedrørende fortrolighed omkring kommercielt følsomme

oplysninger, så de ikke spredes til andre dele af elektricitetsselskabet. De fleste medlemsstater har besluttet at gå videre end direktivets forpligtelser på den måde, at de enten ved lov har adskilt transmissionssystemoperatøren, eller endog har adskilt ejerskabet af transmissionssystemoperatøren. Kommissionen har anmodet de medlemsstater, som kun har adskilt administrationen af transmissionssystemoperatøren til at fremlægge oplysninger med hensyn til den praktiske gennemførelse af dette krav. Kommissionen er i færd med at vurdere besvarelserne og vil træffe de nødvendige foranstaltninger, hvis den fornemmer, at den administrative adskillelse ikke har fundet sted i tilstrækkelig udstrækning.

2. Det er tilsynsmyndighedernes opgave at regulere transmissionspriser, og det er alle uafhængige regulatorers mål at holde transmissionspriserne så lavt som muligt.

3. Transmissionsafgifterne er for nylig blevet fastsat i medlemsstaterne som følge af genneførelsen af elektricitesdirektivet. Transmissionsafgifterne kontrolleres af tilsynsmyndigheder i medlemsstaterne. Det er Kommissionens opfattelse, at det er vigtigt at sammenligne transmissionsafgifterne i medlemsstaterne for at sikre gennemsigtighed på el-markedet. Lige og retfærdig adgang til nettet er en grundlæggende betingelse for at nå frem til et konkurrencedygtigt el-marked. Kommissionen vil derfor iværksætte en sammenlignende undersøgelse af transmissionsafgifterne i medlemsstaterne i år.

4. Da transmissionsafgifterne først er blevet udviklet for nylig og stadig er under udvikling i de medlemsstater, som havde en længere periode til at gennemføre direktivet, er disse oplysninger endnu ikke blevet indsamlet for Fællesskabet.

5. Kommissionen er imidlertid gennem sine kontakter med markedsaktørerne opmærksom på, at der er ret store forskelle i transmissionsafgifterne i Fællesskabet. Årsagerne til disse forskelle vil blive et af elementerne i den undersøgelse, som Kommissionen vil iværksætte i år. Det kan imidlertid allerede fastslås, at disse afgifter vil være forskellige som følge af forskelle i netværkenes størrelse, det forbrugergrundlag, som omkostningerne skal fordeles på, som følge af forskellige produktivitets- og effektivitetsniveauer og som følge af der er forskellige investeringsniveauer, også for investering i netkapacitet mellem nettene for at fremme handelen på det interne marked.

6. Kontrol med de forskellige niveauer for transmissionsafgifterne er et vigtigt element i forbindelse med at sikre, at det interne el-marked fungerer på et grundlag, der er uden forskelsbehandling. Kommissionen ser det i høj grad som sin opgave at sikre, at transmissionsafgifterne giver lige adgang til transmissionsnettet.

(1) EFT L 27 af 30.1.1997.